24MOC-97

Nafarroako Gorteetako kide eta Vox Nafarroa foru parlamentarien elkarteari atxikitako María Teresa Nosti Izquierdo andreak, Legebiltzarreko Erregelamenduan xedatzen denaren babesean, honako mozio hau aurkezten du, Osoko Bilkuran eztabaidatu eta bozkatzeko:

Zioen azalpena

2023ko urrian, Vox parlamentu-taldeak mozio bat erregistratu zuen ikasgeletako doktrinamenduarekin amaitzeko, bereziki testuliburuei eta hezkuntza-materialari erreparatuta. Zoritxarrez, ikusten dugu urtebete geroago arazo hori areagotu baino ez dela egin, eta gero eta ohikoagoa dela adingabeen xalotasuna eta familien eskubideak ikasgeletan urratzea.

Hezkuntzarako eskubidea giza duintasunari hertsiki lotutako eskubidea da, eta hainbat arauk babesten dute; horien artean, Espainiako Konstituzioaren 27. artikulua nabarmentzen da. Gure Konstituzioak, hezkuntzarako eta irakaskuntza-askatasunerako eskubidea bermatzeaz gain, botere publikoei ezartzen die eskubide hori zaintzeko betebeharra; horretarako, "irakaskuntzaren programazio orokorraz baliatuko dira, kasuko sektore guztien benetako parte-hartzearekin eta ikastetxeak sortuz". Aurrekoarekin estuki lotuta, gurasoek eskubidea dute seme-alabek jasotzen duten hezkuntza mota beren sinesmenen arabera aukeratzeko, eta hori gauzatzen da ikastetxeetan ideologiarik inposatzeko debeku konstituzionalaren bidez.

Botere publikoek zaindu behar dute espainiarrek doako hezkuntza, zorrotza eta kalitatezkoa, jaso ahal izan dezaten, gazteentzako benetako gizarte-igogailua izan dadin.

Gure ikasle askok eduki nabarmen ideologikoak aurkitzen dituzte beren curriculum-testuliburuetan, zerikusirik ez dutenak ezagutza zientifiko eta akademiko zorrotzarekin; halaber, gure historiari edo Espainiako errealitate sozial eta politikoari buruzko datu okerrak –edo zuzenean gezurrak– aurkitzen dituzte.

Bereziki larriak dira gure gazteak doktrinatuz espainiarren arteko bizikidetza hausteko ahalegin baimenduak. Gure betebeharra da salatzea eta Nafarroako Gobernuari eskatzea berehala, arduraz eta irmotasunez jardun dezan, ikasgeletan sustatutako doktrinamendu eta gizarte-liskar zeharo justifikatu gabe eta ez-legitimoari amaiera emateko.

Zentzuzkoa da botere publikoek hezkuntza-sisteman esku hartzea – batez ere, horren eraginkortasuna bermatzeko –, baina inoiz ez da ahaztu behar seme-alaben hezkuntzan zeregin nagusia gurasoei dagokiela, eta aktibismo ideologiko antiakademikoa ikasgeletatik eta testuliburuetatik kanpo mantenduta betiere.

Hori horrela, azaldutakoaren babesean;

**Bakarra.** Nafarroako Parlamentuak Nafarroako Gobernua premiatzen du:

* Hezkuntza-esparruan adingabeen doktrinamendu ideologiko oro berehala amai dezan.
* Nafar guztiek hezkuntzarako sarbidea baldintza berdinetan izatea eragozten duten oztopoak kentzeko beharrezkoak diren lege-aldaketak susta ditzan, hezkuntzaren neutraltasun ideologikoa bermatuz.
* Gurasoek beren seme-alabentzat beraien sinesmenekin bat datorren heziketa erlijiosoa eta morala aukeratzeko duten eskubidea errespetatzeko eta horrela Espainiako Konstituzioaren 27. artikulua bermatzeko konpromiso argia har dezan.
* Beharrezkoak diren neurriak har ditzan hezkuntza-curriculumen berrikusketa sustatzeko eta adingabeen xalotasunari eragin diezaiokeen edozein doktrinatze edo eduki kaltegarria jasotzen duten testuliburuak eta hezkuntza-materiala berehala erretiratzeko, horrek familiei kalte ekonomikorik ekarri gabe.
* Gurasoek beren seme-alabek ikasgelan jaso dezaketen edozein eduki afektibo-sexual edo ideologiko aldez aurretik ezagutzen eta onartzen dutela berma dezan.

Iruñean, 2024ko irailaren 11n

Foru parlamentaria: María Teresa Nosti Izquierdo